กสิกรฯจัดทัพรับรายได้โตต่ำ
กสิกรไทย ปรับกลยุทธ์ 3 สายงาน ทั้งลูกค้ารายใหญ่ เอสเอ็มอี และรายย่อย ภายใต้ความท้าทายรายได้โตต่ำ เอ็นพีแอลขาขึ้น
31 ม.ค. 2560

กสิกรไทย ปรับกลยุทธ์ 3 สายงาน ทั้งลูกค้ารายใหญ่ เอสเอ็มอี และรายย่อย ภายใต้ความท้าทายรายได้โตต่ำ เอ็นพีแอลขาขึ้น 
นายสุวัฒน์ เตชะวัฒนวรรณา รองกรรมการผู้จัดการ ธนาคารกสิกรไทย ดูแลสายงานธุรกิจลูกค้าบรรษัท เปิดเผยว่า สายงานธุรกิจลูกค้าบรรษัทตั้งเป้ารายได้ปีนี้โต 1-2% ชะลอลงจาก 7% ในปีก่อนที่มีรายได้ 2.14 หมื่นล้านบาท เนื่องจากฐานรายได้ใหญ่ขึ้น ส่วนสินเชื่อรายใหญ่ตั้งเป้าโต 4-6% จากยอดคงค้าง 5.11 แสนล้านบาท ควบคุมหนี้ที่ไม่ก่อให้เกิดรายได้ (เอ็นพีแอล) ไม่ให้เกิน 1.5% ของสินเชื่อรวม
“การเติบโตของรายได้ค่อนข้างท้าทาย เพราะต้องเริ่มนับ 1 ใหม่เป็นปีต่อปี และปีที่แล้วสินเชื่อและรายได้ในกลุ่มลูกค้ารายใหญ่เติบโตเกินความคาดหมาย จึงมีฐานเปรียบเทียบสูง” นายสุวัฒน์ กล่าว
สำหรับรายได้ค่าธรรมเนียมจะเติบโตต่อเนื่องจากปีที่แล้วที่โต 16% โดยมุ่งเน้นบริการเป็นที่ปรึกษาทางการเงินในการทำดีล ที่โอกาสทางธุรกิจยังมีอยู่แม้ภาพรวมธุรกิจจะทรงตัว โดยเฉพาะการซื้อและควบรวมกิจการ (M&amp;A) และการเข้าตลาดหุ้น (IPO) ที่ค้างท่อจากปีที่แล้ว 3 ราย และปีนี้จะมีเพิ่มอีกหลายราย
ทั้งนี้ จะมุ่งเน้น 4 อุตสาหกรรมเด่น คือ กลุ่มก่อสร้างสอดรับกับโครงการลงทุนภาครัฐกว่า 8 แสนล้านบาท ที่เห็นสัญญาณความต้องการหนังสือสัญญาค้ำประกันเพิ่มขึ้น คาดว่าจะมีส่วนแบ่งตลาดสินเชื่อโครงการรัฐ 25% ธุรกิจท่องเที่ยว ธุรกิจสุขภาพ และกลุ่มยานยนต์ ที่ได้อานิสงส์ครบกำหนดโครงการรถคันแรกและส่งออกรถยนต์เติบโตดี ส่วนธุรกิจที่ต้องติดตาม คือ กลุ่มสื่อ โดยเฉพาะทีวีดิจิทัล ที่คาดว่าหลังสงกรานต์ภาพรวมธุรกิจสื่อจะดีขึ้น กลุ่มเกษตรและโภคภัณฑ์ ที่ราคาดีขึ้นแต่ยังต้องช่วยเหลืออยู่บ้าง
นายสุรัตน์ ลีลาทวีวัฒน์ รองกรรมการผู้จัดการ ธนาคารกสิกรไทย ดูแลสายงานธุรกิจลูกค้าผู้ประกอบการ (เอสเอ็มอี) กล่าวว่า ตั้งเป้าหมายเป็นอันดับ 1 ในลูกค้าเอสเอ็มอีด้วยส่วนแบ่งตลาด 28% ปีนี้ตั้งเป้าสินเชื่อเอสเอ็มอีโต 4-6% จากยอดคงค้าง 6.57 แสนล้านบาท รวมทั้ง ต้องเฝ้าระวังเอ็นพีแอลธุรกิจเอสเอ็มอีที่ยังมีแนวโน้มสูงขึ้น โดยจะรักษาเอ็นพีแอลให้อยู่ที่ 5.1% เท่ากับปีที่แล้ว
“เอ็นพีแอลที่สูงขึ้นเป็นไปตามภาวะเศรษฐกิจที่ชะลอตัว ทำให้ลูกค้าขาดสภาพคล่อง โดยเฉพาะกลุ่มเอสเอ็มอีรายเล็กยอดขายไม่ถึง 50 ล้านบาทในธุรกิจเกษตรและสินค้าโภคภัณฑ์ ที่ต้องจับตาเป็นพิเศษ” นายสุรัตน์ กล่าว
นางนพวรรณ เจิมหรรษา รองกรรมการผู้จัดการ ธนาคารกสิกรไทย ดูแลสายงานลูกค้าบุคคล กล่าวว่า ตั้งเป้ารายได้ค่าธรรมเนียมโต 5-7% มากกว่าปีที่แล้วที่โต 1% มูลค่า 3.1 หมื่นล้านบาท โดยเติบโตจากการให้บริการที่ปรึกษาและผลิตภัณฑ์การเงินใหม่ๆ ปัจจุบันรายได้ค่าธรรมเนียมมีสัดส่วน 40% ของรายได้รวม มาจากบัตร ค่าธรรมเนียมธุรกรรม และกองทุน-ประกัน
อย่างไรก็ดี มีความท้าทายจากนโยบายเนชั่นแนลอี-เพย์เมนต์ และพร้อมเพย์ ที่อาจกดดันให้ค่าธรรมเนียมการทำธุรกรรมลดลง แต่เชื่อว่าจะสร้างรายได้ทางอ้อมจากผู้บริโภค
สำหรับสินเชื่อรายย่อยตั้งเป้าโต 5-7% มากกว่าปีที่แล้วที่โต 2% ยอดคงค้าง 3.74 แสนล้านบาท โดยปีนี้เน้นสินเชื่อที่อยู่อาศัยเป็นหลัก หลังจากตลาดที่อยู่อาศัยมีแนวโน้มฟื้นตัวดีขึ้น ยอดจองเติบโต 5-7% ขณะที่สินเชื่อบุคคลตั้งเป้าโตไม่มากเพียง 2-3% เพราะยังต้องดูแลคุณภาพสินเชื่อให้ดี ควบคุมเอ็นพีแอลไม่เกิน 3.3% เท่ากับปีที่แล้ว